# Càdec

El càdec (Juniperus oxycedrus) és una espècie de conífera de la família de les cupressàcies típic de la regió mediterrània. És un arbre o arbust freqüent als Països Catalans.

## Noms comuns

Donat que és una planta molt corrent als Països Catalans, rep nombrosos noms comuns: càdec, ginebrissa, càdec de fruit gros, ginebre, ginebreta, ginebrina, ginebre d'oli, ginebre de lledons vermells, ginebre femella, ginebre roig, ginebre rojal, ginebrer, ginebrera, ginebró, ginebró fals, oxícedre, sivina, cade, genebre, genebró, ginebra, ginebre de llirons vermells, ginebro, nebrina, oxicedre. Els fruits (gàlbuls) s'anomenen gargulls, pilotetes de ginebre i gayubas.

## Descripció

Com el ginebre comú, aquest arbret resta gairebé sempre poc desenvolupat, baix com un arbust, per bé que pot arribar a fer 9 metres d'alçada. Les seves fulles, repartides en grups de tres, punxants i amb forma d'agulla, tenen dues línies blanques a l'anvers.
Les branques joves sovint pengen donant-li a la planta un aspecte despentinat.
Els fruits són gàlbuls de 6 a 12 mm de diàmetre, són semblants als del ginebre però lluents i de color rogenc a partir del segon any. Els fruits maduren en 2 anys i d'ells se n'extreu l'oli de càdec, dit oli ronyer al Rosselló.
Floreix a la primavera, entre els mesos d'abril i maig.

## Hàbitat i distribució

És un arbust nadiu del sud d'Europa que generalment prefereix hàbitats secs. La seva distribució és molt variable.
Es localitza principalment en terrenys calcaris i assolellats. Abunda a la terra baixa, en alzinars aclarits, pinedes i garrigues. El bosc format per càdecs s'anomena cadequer.
A Catalunya, al País Valencià, a Mallorca i a Eivissa el podem trobar a gairebé en la totalitat del territori entre els 0 i els 1.400 metres d'altitud. És rar a Menorca.

## Subespècies

Hi ha registrades diverses subespècies:

### ssp. oxycedrus

Arbust de fins a 4 metres d'alçària. Es troba al sud i a l'est de la península Ibèrica, i a les Illes Balears, en zones més seques que les altres subespècies. És el càdec més comú als Països Catalans.

### ssp. badia

És el càdec que agafa la forma d'arbre, tot i que apareix sovint també com un arbust. Espècie endèmica de la península Ibèrica i del nord d'Àfrica.

### ssp. macrocarpa

Arbust de fins a 3 metres d'alçària. Apareix a la regió mediterrània, fins a l'oest d'Àsia (Síria). A la península Ibèrica es pot trobar al sud-oest i a l'est (a la màquia litoral, sobre sols arenosos). També és a Mallorca.
Juniperus navicularis (sinònim de Juniperus oxycedrus ssp. transtagana) es considera una espècie separada del sud-oest de la península Ibèrica.

## Referències

* 1 2 3 4 Masclans, Francesc. Guia per a conèixer els arbres. Cinquena edició. Editorial Montblanc - CEC, p. 132.
* ↑ Pascual, Ramon. Guia dels arbres dels Països Catalans. Barcelona: Pòrtic Natura, 1994, p. 70. ISBN 84-7306-390-2.
* 1 2 3 4 «Juniperus oxycedrus L. subsp. oxycedrus - Herbari Virtual del mediterrani occidental». Universitat de les Illes Balears.
* 1 2 «Noms de plantes. Corpus de fitonímia catalana | TERMCAT». [Consulta: 19 febrer 2023].
* ↑ Johnson, Owen. Collins Tree Guide (en anglès). Harper Collins, 2004, p. 54. ISBN 978-0-00-720771-8.
* ↑ «FloraCatalana.net». Arxivat de l'original el 2010-03-03. [Consulta: 3 febrer 2016].
* 1 2 Sterry, Paul. Collins Complete Guide to British Trees (en anglès). Harper Collins, 2007, p. 86. ISBN 978-0-00-723685-5.
* ↑ «Banc de dades de biodiversitat de Catalunya». [Consulta: 3 febrer 2016].
* 1 2 «Juniperus oxycedrus - Arbolapp» (en castellà). [Consulta: 4 maig 2020].
* ↑ «Sinónimos de Juniperus oxycedrus subsp. oxycedrus L.» (en castellà). Flora Iberica. [Consulta: 5 maig 2020].
* ↑ «Sinónimos de Juniperus oxycedrus subsp. badia (H. Gay) Debeaux» (en castellà). Flora Iberica. [Consulta: 5 maig 2020].
* ↑ «Sinónimos de Juniperus oxycedrus subsp. macrocarpa (Sm.) Ball» (en castellà). Flora Iberica. [Consulta: 5 maig 2020].
* 1 2 3 4 5 Juniperus L. (en castellà). Flora Iberica, p. 185-186.
* ↑ «Mapes de distribució: Juniperus oxycedrus subsp. oxycedrus». [Consulta: 5 maig 2020].
* ↑ de Bolòs, Oriol; Vigo, Josep. Flora dels Països Catalans I. Editorial Barcino, p. 204.
* ↑ «Sinónimos de Juniperus navicularis Gand.» (en castellà). Flora Iberica. [Consulta: 5 maig 2020].